ORDE do 31 de maio de 2005 pola que se ditan normas que determinan os servizos mínimos nos centros de atención á infancia (gardarías infantís) durante a folga convocada para o día 1 de xuño de 2005.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 31/05/2005

O exercicio do dereito de folga queda condicionado ao mantemento dos servizos esenciais definidos no artigo 2 do Decreto 155/1988, do 9 de xuño (Diario Oficial de Galicia do 20 de xuño), entre os que se atopa a asistencia social.
O artigo 3 do devandito decreto faculta os conselleiros competentes por razón dos servizos esenciais afectados, para que, mediante orde e ante cada situación de folga, determinen o mínimo de actividade necesaria para asegurar o mantemento de tales servizos e o persoal preciso para prestalos.
A Confederación Intersindical Galega, sector da Administración autonómica, a Federación de Servizos Públicos da Unión Xeral de Traballadores de Galicia, o sector da Administración autonómica da Federación de Servizos da Administración Pública
de Comisións Obreiras de Galicia, o sector autonómico da Confederación Sindical Independente de Funcionarios de Galicia, mediante escrito, con Rexistro de Entrada do día 20 de maio de 2005, na Consellería da Presidencia, Relacións Institucionais e Administración Pública comunicaron a convocatoria de paro que «terá lugar na xornada do día 1 de xuño de 2005 e comezará ás 10.30 horas finalizando ás 12.00 horas do mesmo día» e que «afectará a todas as actividades da Xunta de Galicia desenvolvidas polo persoal funcionario regulado pola Lei 4/1988, do 26 de maio, da función pública de Galicia e do persoal laboral suxeito ao convenio colectivo único da Xunta de Galicia, en todos os centros da Administración autonómica ou dos seus organismos autónomos, nos cales desenvolven a súa actividade de traballo».
A necesaria conciliación entre o exercicio do dereito constitucional de folga e o mantemento dos servizos esenciais, de acordo coa normativa vixente, e con carácter complementario á Orde do 30 de maio de 2005 da Consellería da Presidencia, Relacións Institucionais e Administración Pública pola que se ditan as normas para garantir os servizos esenciais durante a folga convocada para o día 1 de xuño de 2005, obriga a esta consellería a fixar uns servizos
mínimos específicos e indispensables para o funcionamento dos servicios esenciais nos centros de atención á infancia (garderías infantís).
A refirida conciliación obriga a esta consellería a fixar os servizos mínimos necesarios para o axeitado desenvolvemento das actividades en prol do principio constitucional de protección social da familia (artigo 39) que abrangue a actividade asistencial e educativa.
O dereito á seguridade e o correlativo deber de protección dos menores, dada a súa entidade, debe exercerse continuamente.
A determinación dos servizos mínimos por porcentaxe considérase como criterio máis apropiado para a fixación do persoal que debe prestalos, dada a diversidade existente na dimensión e tamaño dos centros de atención á infancia que hai na nosa comunidade. Así, asígnase unha porcentaxe inferior ao 50%, en relación cos cadros de persoal dos ditos centros, e tendo, ademais, en conta, a ocupación actual deles.
Hai que ter presente que os centros de atención á infancia non están abertos aos sábados, domingos ou festivos; en consecuencia non é posible atender ao criterio establecido como medida cautelar na parte dispositiva do auto do 19 de xuño de 2002, do Tribunal Superior de Xustiza, en relación coa Orde do 17 de xuño de 2002 da Consellería da Presidencia, Relacións Institucionais e Administración Pública pola que se ditan as normas para garantir os servizos esenciais durante a folga convocada para o día 20 de xuño de 2002, por tanto cómpre establecer normas específicas para garantir os servizos esenciais e para protexer os bens xurídicos mencionados nos parágrafos anteriores nos centros de atención á infancia.
En consecuencia, de acordo coa normativa citada, notificados e oídos os membros asistentes do comité de folga, e tendo en conta o exposto,
DISPOÑO:
Artigo 1º
Terán a consideración de servizos mínimos en todos os centros con carácter xeral:
-O 30% do persoal de atención directa aos nenos (técnicos especialistas en xardín de infancia ou mestres especialistas en educación infantil).
Artigo 2º
A designación nominal do persoal que deberá cubrir os distintos servizos relacionados no artigo anterior será feita pola dirección do centro respectivo, procedéndose á súa publicación no taboleiro de anuncios dos centros afectados.
Artigo 3º
O incumprimento da obriga de atender os servizos mínimos fixados nesta orde será sancionado de conformidade coa normativa vixente.
Artigo 4º
O disposto nesta orde non suporá ningunha limitación dos dereitos que a normativa reguladora da folga recoñece ao persoal na dita situación.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos centros sinalados.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 31 de maio de 2005.
Pilar Rojo Noguera
Conselleira de Familia, Xuventude,
Deporte e Voluntariado